SK Úradný vestník Európskej únie C 309/16

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 309/08

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„GÖTTINGER FELDKIEKER“

ES č.: DE-PGI-0005-0721-10.10.2008

CHZO ( X ) CHOP ( )

1. Názov:

„Göttinger Feldkieker“

2. Členský štát alebo tretia krajina:

Nemecko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.2 Mäsové výrobky (tepelne spracované, solené, údené atď.)

3.2. Opis výrobku, na ktorý sa vzťahuje názov uvedený v bode 1:

Saláma „Göttinger Feldkieker“ je pevná, na vzduchu sušená saláma vyrobená zo surového bravčového mäsa, ktorá má rovnakú konzistenciu a farbu ako suchá saláma, t. j. má hrubozrnnú štruktúru a intenzívnu červenú farbu, ktorá závisí od stupňa zrelosti. Vyrába sa z bravčového mäsa práve zabitých ošípaných. Na dosiahnutie optimálnej kvality je najvhodnejšie mäso z dospelých ošípaných, ktoré sa vykrmovali počas dlhšieho obdobia. Ide jednak o ťažké, dlhšie vykrmované bravy, a jednak o prasnice. Podiel mäsa z prasníc a bravov musí byť aspoň 65 %, pričom podiel mäsa z prasníc nesmie byť nižší ako 40 %. Podiel mäsa bravov by mal teda predstavovať 25 %. Hmotnosť bravov a prasníc určených na výrobu salámy „Göttinger Feldkieker“ musí byť pri porážke 150 kg. Bravy a prasnice majú v tom čase aspoň 1 rok. Pri spracovaní je toto bravčové mäso, ktoré pochádza z dospelých a dlhšie vykrmovaných ošípaných, vo všeobecnosti pevnejšie a hutnejšie. Preto je obzvlášť vhodné na výrobu salámy „Göttinger Feldkieker“. Na výrobu tejto salámy sa však môže použiť aj mäso z mladých prasiat. Podiel mäsa z mladých prasiat nesmie presiahnuť 30 až 35 %. Na výrobu salámy „Göttinger Feldkieker“ sa používajú kusy kvalitného bravčového mäsa, t. j. pliecka, stehná a boky. Majú štruktúru, ktorá je veľmi vhodná na spracovanie, preto prispieva k osobitnému vzhľadu plátkov salámy „Göttinger Feldkieker“. Po zomletí mäsa v mlynčeku sa do zmesi opatrne primiešavajú koreniny (čierne korenie, koriander, muškátový orech, cesnak), prípadne rum a malé množstvo cukru (dextróza, sacharóza), fermenty s pridaným kváskom a dusitanovou nakladacou soľou a v prípade potreby soľ a liadok. Zmes mletého mäsa sa plní pokiaľ možno do prírodných čriev s priemerom 70 až 105 mm. Pritom sa prísne dbá o to, aby sa pri plnení nevytvorili vzduchové bubliny. Typicky sa plní do prírodných čriev mechúrovitého tvaru, pričom tento tvar je buď pretiahnutý, alebo stlačený. V tejto súvislosti sú známe a povolené obmeny tvaru výrobku. Saláma „Göttinger Feldkieker“ sa vyznačuje mäsovou, aromatickou chuťou, ktorá nie je kyslá, a v závislosti od použitých surovín má jemnú príchuť čierneho korenia, koriandra, muškátového orecha a cesnaku.

Saláma „Göttinger Feldkieker“ je mimoriadne suchá saláma. Suší sa minimálne na 35 % a obsah vlhkosti dosahuje hodnotu maximálne 0,88 skutočnej hmotnosti. Obsah tuku je 25 g na 100 g, pričom 9,4 g tvoria nasýtené mastné kyseliny. Energetická hodnota je 329 kcal alebo 1 367 kJ, obsah bielkovín je 25 g, obsah sacharidov je < 1 g, obsiahnutý cukor dosahuje < 0,5 g, obsah vlákniny je < 1 a obsah sodíka je 1,6 g na 100 g.

Od salámy „Göttinger Stracke” sa saláma „Göttinger Feldkieker“ odlišuje svojím tvarom, priemerom a hmotnosťou. Predovšetkým sa priemer salámy „Göttinger Feldkieker“ po celej dĺžke salámy mení, kým saláma „Göttinger Stracke” je rovná a jej priemer je všade rovnaký. Z toho vyplýva, že dozrieva iným spôsobom a má odlišnú chuť.

3.3. Suroviny (len pri spracovaných výrobkoch):

Saláma „Göttinger Feldkieker“ sa vyrába prevažne zo sušeného, pevnejšieho bravčového mäsa zo starších zvierat. Podiel použitého bravčového mäsa zo starších zvierat musí byť minimálne 65 %. Toto mäso sa vyznačuje charakteristickou kvalitou tuku, ktorá je výsledkom cieleného vykrmovania ošípaných. Výhodou je, že pri dozrievaní salámy „Göttinger Feldkieker“ možno predísť oxidačným zmenám. Preto sa saláma ani nekazí.

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Celý výrobný proces.

3.6. Osobitné pravidlá pri krájaní, strúhaní, balení atď.:

—

3.7. Osobitné pravidlá pri označovaní:

—

4. Stručné vymedzenie zemepisnej oblasti:

Oblasť mesta Göttingen.

5. Spojenie so zemepisnou oblasťou:

5.1. Špecifickosť zemepisnej oblasti:

Mesto Göttingen a jeho okolie sú tradične dobre známe pre svoje vysoko rozvinuté odborné znalosti a metódy, pokiaľ ide o výrobu mäsových výrobkov. Existujú dokumenty dokazujúce obľubu salámy „Göttinger Blasenwurst“ (göttingenská saláma plnená do mechúrov) z 18. storočia (pozri najmä dielo Dr. Günthera Meinhardta s názvom „Die ‚chute Ghöttinger Wurst‘— eine geschichtliche Dokumentation über die ‚Echte Göttinger Wurst‘ (Historická dokumentácia o ‚pravej göttingenskej saláme“)” a iné dokumenty, ako napríklad súpis dodávok göttingenskej salámy plnenej do mechúrov odoslaných v období od 1. októbra 1793 do 30. septembra 1794, ktorý vypracoval colný inšpektor Hohmann).

Od 60. rokov 20. storočia sa saláma„Göttinger Feldkieker“ vyrába prevažne v meste Göttingen a predáva sa pod týmto názvom v regióne Göttingen.

5.2. Špecifickosť výrobku:

Saláma „Göttinger Feldkieker“ je v regióne dobre známa a vysoko cenená špecialita z Göttingenu s dobrou povesťou. Pre spotrebiteľov v regióne je to špeciálna suchá saláma, ktorá sa od podobných výrobkov líši najmä svojou osobitnou chuťou a vzhľadom (pozri vedeckú prácu profesora Andreasa Scharfa s názvom „Göttinger Feldkieker“ — Bekanntheit und regionales Ansehen, Ergebnisse einer empirischen Untersuchung (Saláma „Göttinger Feldkieker“ – obľuba a regionálna povesť, výsledky empirickej štúdie) z 18. marca 2005).

V prieskume z roku 2005 sa 58 % respondentov vyjadrilo, že poznajú salámu „Göttinger Feldkieker“. So suchou salámou si túto salámu spojilo 81,1 %. Okrem toho 8,3 % respondentov povedalo, že osobitným znakom salámy „Göttinger Feldkieker“ je jej tvar, teda hruškovitý či oválny tvar alebo tvar pripomínajúci mechúr. Navyše 6,5 % respondentov považovalo malé rozmery tejto salámy za jej osobitú črtu. Na to, že sa suší na vzduchu, poukázalo 5,3 %. Skutočnosť, že saláma „Göttinger Feldkieker“ je tenká a pevná, považovalo za jej osobitný znak 4,1 % respondentov.

V prieskume mali spotrebitelia tiež odpovedať na otázky týkajúce sa osobitných charakteristík salámy „Göttinger Feldkieker“ v porovnaní s ostatnými suchými salámami. Z prieskumu vyplýva, že vlastnosťami, ktoré podľa spotrebiteľov odlišujú tento výrobok od ostatných, sú chuť (napr. intenzívna príchuť a dobrá chuť), vzhľad a tvar (napr. osobitný tvar pripomínajúci mechúr). Vzhľad a tvar sú osobitne dôležitými kritériami na označenie salámy „Göttinger Feldkieker“ a zvlášť na toto kládli spotrebitelia dôraz. Podrobnosti možno nájsť na obrázku 8 v spomínanej práci profesora Andreasa Scharfa s názvom „Göttinger Feldkieker“ — Bekanntheit und regionales Ansehen, Ergebnisse einer empirischen Untersuchung (Saláma „Göttinger Feldkieker“ – obľuba a regionálna povesť, výsledky empirickej štúdie) z 18. marca 2005.

Skutočnosť, že saláma „Göttinger Feldkieker“ má osobitnú povesť, je tiež zjavná z toho, ako respondenti v priemere súhlasili alebo nesúhlasili s 13 pripravenými tvrdeniami o vzhľade výrobku. V pomerne veľkej miere súhlasili najmä s tvrdením, že saláma „Göttinger Feldkieker“ je „typická suchá saláma göttingenského regiónu“, ale v malej miere súhlasili s tvrdením, že táto saláma „nie je suchá saláma s mimoriadne dlhou tradíciou“.

Celkovo sa v prieskume sa ukázalo, že spotrebitelia, ktorí sa zúčastnili prieskumu, považujú salámu „Göttinger Feldkieker“ za výrobok, ktorý sa výrazne spája s göttingenským regiónom.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Dobrá povesť, ktorej sa teší saláma „Göttinger Feldkieker“, vyplýva zo skutočnosti, že ide o tradičný regionálny výrobok. Povesť tohto výrobku je založená najmä na jeho regionálnom pôvode, ako to vyplýva z uvedenej štúdie. Podľa tejto štúdie je saláma Göttinger „Feldkieker“ z pohľadu spotrebiteľa typickou regionálnou suchou salámovou špecialitou a špecialitou z göttingenského regiónu.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

Markenblatt, zv. 32 z 10.8.2007, časť 7a-aa, s. 14626

(http://publikationen.dpma.de/DPMApublikationen/dld_gd_file.do?id=82)

(1) Ú. v. EÚ L 93, 31.3.2006, s. 12.